Пиндар
За Делос

Превод от старогръцки: Борислав Георгиев, 1970

chitanka.info

Здравей, о, Делос[1],

съграден от боговете, прекрасна равнина,

отгледала децата на Латона,

богинята с чудесните коси

и на морето дъщеря.

Ти, чудо неподвижно

върху широката земя,

теб, който смъртните наричат Делос,

а на Олимп безсмъртните — звезда,

блестяща отдалеч върху земята синя…

Теб някога те носеха вълните

и всевъзможни ветрове,

ала когато щерката на Койос —

Латона, сети своите родилни мъки,

на твоя бряг пристъпи.

Тогава четири колони прави

изскочиха от земните недра,

за да поддържат острова скалист,

и тук, радостна, видя Латона

потомството, което бе родила.

[1] Делос — най-малкият от Цикладските острови, считан за родно място на близнаците Аполон и Артемида. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.